โกงบริษัทเพิ่มประกันสบช่องขายกรมธรรม์
อาชญากรรมทางเศรษฐ กิจพุ่ง สบช่องประกันเปิดบริการคุ้มครองการทุจริตร้ายแรงรองรับตลาด
29 ก.ย. 2557

อาชญากรรมทางเศรษฐ กิจพุ่ง สบช่องประกันเปิดบริการคุ้มครองการทุจริตร้ายแรงรองรับตลาด
น.ส.ศรัญญา จันทร์เด่นแสง ผู้จัดการอาวุโส ฝ่ายประกันภัยทางการเงินและประกันภัยความรับผิด บริษัท เอซ ไอเอ็นเอ โอเวอร์ซีส์ อินชัวรันซ์ เปิดเผยว่า บริษัทได้ยื่นขอสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ให้พิจารณาอนุมัติกรมธรรม์ Fraud Protector Policy ที่ให้ความคุ้มครองความเสียหายที่เกิดจากการทุจริตในองค์กรในระดับรุนแรง จนทำให้ฐานะทางการเงินของบริษัทสั่นคลอน
ทั้งนี้ กรมธรรม์ดังกล่าวจะให้ความคุ้มครองกรณีที่เกิดความเสียหายระดับ 100 ล้านบาทขึ้นไป ทั้งกรณีที่สามารถจับกุมผู้กระทำผิดได้และไม่สามารถจับกุมได้ เช่น การทุจริตของพนักงานธนาคาร การถูกแฮ็กเกอร์และเข้าสวมรอยเป็นคู่ค้าเพื่อให้โอนเงินเข้าบัญชีที่สร้างความเสียหาย รวมทั้งการทุจริตของฝ่ายจัดซื้อ ที่สั่งซื้อสินค้าราคาแพงเพื่อหาประโยชน์จากส่วนต่างราคาเป็นเวลานาน สร้างความเสียหายต่อบริษัท 
ทั้งนี้ บริษัทได้รับการติดต่อจากลูกค้าจำนวนมากมาปีกว่าแล้ว และได้ออกไปประเมินความเสี่ยงหลายราย แต่ยังไม่จบกระบวนการเพราะต้องดูรายงานจากผู้ตรวจสอบบัญชีทั้งภายในและภายนอกบริษัท เนื่องจากเป็นการรับประกันกรณีที่เกิดความเสียหายรุนแรงจนถึงขั้นบริษัท สั่นคลอน ปัจจุบันมีบริษัท 2-3 แห่งที่ขายประกันประเภทนี้ แต่วงเงินความเสียหายไม่สูงมาก โดยเฉพาะระดับ 100 ล้านบาทยังไม่มีบริษัทใดรับประกัน เอซฯ จึงหันมาทำธุรกิจนี้
ด้าน นายเรืองวิทย์ นันทาภิวัฒน์ กรรมการผู้จัดการ บริษัท เอกวิทย์ กล่าวว่า โอกาสในการทุจริตมีสูงทั้งจากพนักงาน คู่ค้า หรือแฮ็กเกอร์ เพราะรูปแบบการทำธุรกิจที่ซับซ้อน เช็คสั่งจ่ายมีจำนวนมาก การรับเช็คเข้า การโอนเงิน การตัดบัญชีระหว่างกัน ไม่สามารถตรวจสอบได้ทุกรายการ จึงก่อให้เกิดช่องโหว่ หากมีกรมธรรม์ดังกล่าวออกมาเชื่อว่าตลาดจะให้ความสนใจเพื่อลดความสูญเสีย
นายจิตวุฒิ ศศิบุตร นายกสมาคมนายหน้าประกันภัยไทย กล่าวว่า ปัจจุบันการทุจริตเกิดขึ้นมากมายทั้งการยักยอกทรัพย์ การแฮ็กข้อมูลทางการเงิน พนักงานนำข้อมูลไปขาย ทำให้บริษัทต่างๆ ตื่นตัวในการทำประกันภัยคุ้มครองการทุจริตเพิ่มขึ้นซึ่งเป็นโอกาสของลูกค้าและนายหน้าประกันภัย
นายวรพงษ์ สุธานนท์ หุ้นส่วนบริษัท ไพร้ซวอเตอร์เฮาส์คูเปอร์ส กล่าวว่า จากการให้คำปรึกษาองค์กรที่มีการทุจริตครอบคลุมธุรกิจธนาคาร ซึ่งมีพนักงานยักยอกเงินรวม 152 ล้านบาท โดยที่ธนาคารไม่ทราบนั้น พบว่าทำมาร่วม 10 ปี รวมถึงโรงงานที่เกิดการทุจริตในกระบวนการจัดซื้อจัดจ้าง โดยซื้อวัตถุดิบให้บริษัทในราคาที่แพงกว่าตลาด และตกลงขอส่วนต่างจากผู้ขายสินค้าโดยที่เจ้าของโรงงานไม่ทราบ การปรับปรุงตัวเลขทางบัญชี เพื่อขโมยเงินเกิดขึ้นมากในไทย ถือเป็นอาชญากรรมทางเศรษฐกิจที่ภาคธุรกิจไทยให้ความตื่นตัวและระมัดระวังมากยิ่งขึ้น